На основу чл. 55 Статута градске општине Вождовац („Сл. лист града Београда“ бр. 36/10 – пречишћен текст, 41/13 и 55/16) и чл. 12 Одлуке о начину, мерилима и критеријумима за избор пројеката у култури који се финансирају и суфинансирају из буџета ГО Вождовац („Сл. лист града Београда“ бр. 91/14 и 50/15), председник градске општине Вождовац доноси

О Д Л У К У

1. БИРА СЕ ПРОГРАМ «Фестивал омладинских игара» удружења «За лепшу Србију» из области културе на територији Градске општине Вождовац за финансирање из буџета Градске општине Вождовац за 2017. годину, а на основу спроведеног јавног конкурса бр. 64-4/17 објављеног на интернет сајту градске општине Вождовац 7.12.2017. године.

2. ДОДЕЉУЈУ СЕ средства у висини од 360.000,00 динара «За лепшу Србију»за реализацију Програма из тачке 1 ове Одлуке.

Средства су обезбеђена у Програму 13 „Развој културе и информисања“ - позиција 198 буџета Градске општине Вождовац за 2017. годину.

3. Корисник средстава ће закључити уговор са градском општином Вождовац којим ће бити регулисана међусобна права и обавезе у року од 15 дана од дана коначности ове Одлуке.

О б р а з л о ж е њ е

Председник градске општине Вождовац расписао је јавни конкурс за финансирање програма удружења из области културе на територији Градске општине Вождовац - афирмисање изворног народног стваралаштва и очување нематеријалног културног наслеђа /развој аматерског културног и уметничког стваралаштва, изворног народног стваралаштва и очување нематеријалног културног наслеђа- Одлуком бр. 64-4/17 од 7.12.2017. године, који је објављен на интернет сајту градске општине Вождовац 7.12.2017. године. Истом Одлуком је образована и Комисија за спровођење јавног конкурса.

Комисија је, на седници одржаној 27.12.2017. године, констатовала да је на конкурс стигло две пријаве – –КУД «Радост», Ул. Бул. ЈНА бр. 30, Раковица село и «За лепшу Србију», Ул. Паунова бр. 16и да су исте благовремене.

На основу извршеног прегледа пријава, а у складу са поднетим доказима о испуњености услова предвиђених Упутством за подношење пријаве на јавни конкурс, утврђено је да пријава КУД «Радост» не испуњава све услове за подношење пријаве, те иста није узета у даље разматрање

 Комисија је затим извршила бодовање пријаве «За лепшу Србију» и сачинила предлог одлуке којом предлаже председнику градске општине Вождовац да Градска општина Вождовац финансијски подржи предметни Програм, с тим што је удружење дужно да достави Градској општини Вождовац извештај о начину утрошка опредељених средстава, са пратећом документацијом.

Имајући у виду наведено, председник Градске општине Вождовац је донео одлуку као у диспозитиву.

Ова Одлука ће, по коначности, бити објављења на сајту Градске општине Вождовац.

ПОУКА О ПРАВНОМ ЛЕКУ: Учесници Јавног конкурса имају право да поднесу приговор Већу градске општине Вождовац у року од 8 дана од дана пријема Одлуке.

 Одлуку са записником доставити: учесницима јавног конкурса, Одељењу за финансије, привреду, друштвене делатности и планирање и архиви градске општине Вождовац.

ПРЕДСЕДНИК ГРАДСКЕ ОПШТИНЕ ВОЖДОВАЦ

I Број: 64-5/17 од 28.12.2017. године

 ПРЕДСЕДНИК, Александар Савић